’Tsa tsꞌi̱ín unkienu̱u xu̱ta̱ a̱sunntee̱,
nꞌe̱kjꞌáítsjon nga an tjun kitsꞌín unkiena.
Tsa a̱sunntei̱ tsꞌe̱nu̱u,
tsꞌi̱íntjonu̱u xu̱ta̱ a̱sunntei̱ xi nkú tsꞌín tjoho̱ xinkjín.
Tu̱nga najmi a̱sunntei̱hí tsꞌe̱nu̱u,
a̱tꞌaha̱ an jꞌajínnu̱u a̱jihi̱n xu̱ta̱ xi tjín a̱sunntei̱.
Kui kju̱a̱ha nga tsꞌi̱ín unkiehe̱nu̱u.
’Tꞌejin takꞌun én xi kuaxinnu̱u,
nga nku nda̱ musu̱ najmi ꞌyún nkꞌa tje̱n nga nda̱ nti̱a̱ha̱.
Tsa tje̱nnki unkiena xu̱ta̱,
ko̱ ta̱ jun tsjénnki unkienu̱u.
Ko̱ tsa títsꞌíntjusun énna̱,
ta̱ tsꞌi̱íntjusun énnu̱u.
Ngayjee̱ ni xuꞌbi̱ tsꞌi̱ínko̱nu̱u xu̱ta̱ tu̱ nga̱tꞌana̱,
a̱tꞌaha̱ najmi i̱ncha be xi kitsꞌín nibána.
’Tsa najmi jái̱ nchjaka̱ xu̱ta̱ xuꞌbo̱,
najmi sꞌe̱he̱ ra̱ jé.
Tu̱nga ndꞌa̱i̱ najmi ta̱ tjín nkú tsꞌín ku̱a̱si̱nko̱ho yjoho̱ nga̱tꞌaha̱ ngatitsun xi tíi̱ncha tsꞌín.
Xi unkiena ta̱ unkie Na̱ꞌmina̱.
Ni xi ndaha nku najmi kje̱e chꞌaha tsꞌín kitsꞌian a̱jihi̱n xu̱ta̱ xuꞌbo̱.
Tsa najmi bꞌa̱ kitsꞌian,
najmi sꞌe̱he̱ ra̱ jé.
Tu̱nga ndaha tsa i̱ncha kikie ni xi kitsꞌian,
tu̱ nkú i̱ncha kitsꞌín unkiehéni̱ Na̱ꞌmina̱ ko̱ an.
Bꞌa̱ kama tu̱ xi tsitjusuhun ni xi tjítꞌa xu̱ju̱n kju̱a̱téxumaha̱ xu̱ta̱ xuꞌbo̱ má nga bꞌa̱ títsu:
“Chu̱ba̱ i̱ncha kitsꞌín unkiehéna.”
’Tu̱nga kjꞌu̱a̱íhí xi ku̱a̱si̱nko̱nu̱u,
xi tsꞌin nibásenu̱u nkꞌie nga tíi̱jñaka̱ Na̱ꞌmiu̱.
Má tíjña Na̱ꞌmiu̱ ni̱baha.
Kui xi Espiri̱tu̱ Santo̱ xi ku̱a̱kúchji ni xi na̱xu̱.
Kui ku̱i̱nchja̱ni̱jmíyahana.
Jun bi ta̱ chu̱bani̱jmíyahanú,
a̱tꞌaha̱ santaha nkúhu nga tutsꞌihi̱n ni tintsu̱ba̱ko̱nú.
’Tíxinyanu̱u ni xuꞌbi̱ tu̱ xi najmi nꞌe̱ndyjajihi̱n ru̱u yjonu̱u.
A̱tꞌaha̱ ku̱i̱chꞌonsjenu̱u a̱jihi̱n xu̱ta̱ sinagoga̱.
Ku̱i̱chú chu̱ba̱ nkꞌie nga tu̱ yáhá ni xi tsꞌi̱ínkꞌiennu̱u,
bꞌa̱ ka̱maha̱ nkꞌie nga sa̱síhi̱n Nti̱a̱ná nkꞌie nga bꞌa̱ tsꞌi̱ínnu̱u.
Bꞌa̱ tsꞌi̱ínnu̱u xu̱ta̱ a̱tꞌaha̱ najmi beni̱,
ta̱ ndaha Na̱ꞌmiu̱ ko̱ ta̱ ndaha an.
Tíxinyanu̱u nga bꞌa̱ ka̱ma tu̱ xi nkꞌie nga ku̱i̱chúhu chu̱bo̱ kjꞌu̱a̱ítsjehe̱nnu̱u nga bꞌa̱ kixinnu̱u.
’Najmi kixinyanu̱u ni xuꞌbi̱ nga tutsꞌihi̱n ni a̱tꞌaha̱ an tíi̱jñajin sanu̱u.